Uznesenie Okresného súdu Poprad sp. zn. 14PPOm/2/2025 z 24. 9. 2025
Uznesenie Okresného súdu Poprad z 24. septembra 2025, sp. zn. 14PPOm/2/2025, ECLI:SK:OSPP:2025:8725010941.1
Súd: Okresný súd Poprad
Spisová značka: 14PPOm/2/2025
ECLI: ECLI:SK:OSPP:2025:8725010941.1
Dátum vydania: 24. 9. 2025
Forma: Uznesenie
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 14PPOm/2/2025 8725010941 24. 09. 2025 JUDr. Marián Furman ECLI:SK:OSPP:2025:8725010941.1
Uznesenie Okresný súd Poprad, sudca JUDr. Marián Furman, vo veci starostlivosti súdu o maloleté dieťa: A. B., nar. XX.X.XXXX, bytom A. XXXX/X, XXX XX C., mal. dieťa rodičov matky: D. B., nar,. 16.10.1988, trvale bytom A. XXXX/X, XXX XX C. a otca: E. F., nar. X.XX.XXXX, trvale bytom A. XXXX/X, XXX XX C., v konaní začatom na návrh Úradu práce, sociálnych vecí a rodiny Poprad, odbor sociálnych vecí a rodiny, oddelenie sociálno-právnej ochrany detí a sociálnej kurately, o vydanie neodkladného opatrenia podľa § 365 CMP, takto rozhodol: I. U m i e s t ň u j e mal. dieťa A. B., nar. XX.X.XXXX, bytom A. XXXX/X, XXX XX C. do Centra pre deti a rodiny Spišská Belá, ul. Továrenská 19/5, 059 01 Spišská Belá. II. Žiaden z účastníkov nemá nárok na náhradu trov konania. odôvodnenie: 1. Tunajšiemu súdu bol dňa 23.9.2025 doručený návrh ÚPSVaR Poprad na okamžité umiestnenie maloletého dieťaťa do Centra pre deti a rodiny Spišská Belá v zmysle § 365 CMP. 2. Svoj návrh ÚPSVaR Poprad odôvodnil tým, že: „Z dôvodu ohrozenia fyzického, psychického a sociálneho vývoja mal. dieťaťa A., zo strany rodičov mal. dieťaťa. V domácnosti rodičov a mal. deti bolo dňa 08. 09. 2025 v rámci vykonávaní intervencií zo strany Mesta Poprad, Odbor sociálny zistené, že mal. A. B., nar. XX. XX. XXXX, bola dňa 05.09.2025 hospitalizovaná v Nemocnici a. s. Poprad pre dehydratáciu a následný kolaps, ktorý spôsobili rodičia svojim nezodpovedným prístupom. Dňa 12. 09. 2025 sme obdržali správu a podnet z Nemocnice Poprad a. s., v ktorej nám potvrdili dehydratáciu a následný kolaps u mal. dieťaťa. Zároveň nás informovali, že zlú situáciu a nedostatočné zabezpečovanie starostlivosti avizoval aj všeobecný lekár pre deti a dorast, G. C., ktorý uviedol, že dieťa pochádza zo slabších pomerov, je oň opakovane nedostatočne postarané, rodičia nepoznajú dávkovanie mlieka pre dieťa. Počas hospitalizácie mal. dieťaťa v Nemocnici Poprad dochádzalo zo strany personálu k podobným zisteniam nedostatočnej starostlivosti zo strany matky, ktorá bola hospitalizovaná s mal. dieťaťom a ktorá dňa 10. 09. 2025 z nemocnice ušla. Dňa 16. 09. 2025 bolo mal. dieťa prepustené z Nemocnice Poprad do domácej starostlivosti. Mestský úrad Poprad toho istého dňa vykonal prešetrenie pomerov na strane mal. dieťaťa a zistil, že matka opätovne nevedela ako a v akých intervaloch má prebiehať kŕmenie dieťaťa. Dňa 17. 09. 2025 podobne ako v predchádzajúci deň matka opäť nevedela uviesť, koľkokrát dieťa jedlo, aké dávky mlieka mu podala. Aj napriek usmerneniu matka nevie správne pripraviť dieťaťu stravu, nevie zabezpečiť hygienu, prebaliť ho. Dňa 19. 09. 2025 pri ďalšej intervencii sociálnych pracovníkov Mestského úradu Poprad bolo dieťa pokakané, matka ho riadne neumyla, neošetrila, na špinavý zadoček mu dávala plienku, mlieko ako predošlé dni nevedela koľkokrát podala (dvakrát, trikrát). Dňa 19. 09. 2025 sa tunajší ÚPSVR Poprad, odbor sociálnych vecí a rodiny, oddelenie sociálnoprávnej ochrany detí a sociálnej kurately telefonicky skontaktoval s pani F. H., asistentkou zdravia ohľadom mal. Shanaye. Pani H. uviedla, že do rodiny bude istý čas chodievať každý deň, aby sa uistila, že je o maloletú A. dobre postarané, opätovne poučila matku maloletej, ako správne pripravovať
výživu pre maloletú. Sme toho názoru, že na to, aby rodičia dokázali zabezpečovať potreby mal. dieťaťu aspoň na hranici únosnosti je potrebné, aby disponovali osobnostnými zdrojmi, ktoré v prípade rodičov pani D. B. a E. F. absentujú. Mentálna úroveň je na nízkej úrovni, nemajú formálne vzdelanie, nevedia sa organizovať. Máme za to, že matka maloletých detí má problém postarať sa o novonarodené dieťa, nevie mu zabezpečiť dostatočnú starostlivosť, a tým ho vážne ohrozuje na zdraví a živote. Už v roku 2017 Okresný súd Poprad vydal neodkladné opatrenie na zabezpečenie úpravy rodinných a sociálnych pomerov, kedy maloleté deti E., I., G. a G. boli zverené do starostlivosti Centra pre deti a rodiny SLON v Šarišských Michaľanoch. Maloleté deti E., I. a G. boli dňa 05.06.2018 vrátené späť do prirodzeného prostredia a dňa 01.08.2019 prevzali rodičia aj mal. Michala do svojej osobnej starostlivosti. ÚPSVAR Poprad, SPODaSK s rodinou p. B. dlhodobo spolupracuje, v rodine je stanovená nízka miera ohrozenia. V rodine boli vykonávané opatrenia, a to sprevádzanie rodiny, osobné návštevy, pohovory s rodičmi, pravidelné vstupovanie do obydlia, poskytovanie sociálneho poradenstva, spolupráca a súčinnosť s inými inštitúciami, pomocnými pri sanácii rodiny. Do spolupráce bolo zapojené CDR Poprad na základe odporúčania realizácie opatrení ambulantnou a terénnou formou odborných metód práce na podporu riešenia výchovných problémov, sociálnych problémov a iných problémov v rodine a v medziľudských vzťahoch a na podporu obnovy alebo rozvoja rodičovských zručností podľa § 11, ods. 3 písm. b) bod 3 zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení zákona v znení neskorších predpisov. Bolo vypracované odporúčanie orgánu sociálnoprávnej ochrany detí a sociálnej kurately vo veci realizácie opatrení ambulantnou a terénnou formou v CDR Poprad, stretnutia rodinného kruhu, podľa § 11 ods. 3 písm, b) Zákona č. 305/2005 Z.z. o sociálnoprávnej ochrane detí a sociálnej kuratele. Taktiež s rodinou dlhodobo pracuje aj Mestský úrad Poprad, odbor sociálny, ktorý vykonáva inštitút osobitného príjemcu na prídavok na dieťa a pomoc v hmotnej núdzi z dôvodu, že rodina nevedela a nevie účelne hospodáriť s finančnými prostriedkami. Napriek všetkým opatreniam zo strany SPODaSK a Mesta Poprad, odboru sociálneho, rodičia opakovane nedokážu novonarodenému dieťaťu poskytnúť dostatočnú starostlivosť a môžeme konštatovať, že život maloletého dieťaťa A. B., je vážne ohrozený.“ 3. K návrhu priložil podnet Nemocnice Poprad, a.s. zo dňa 12.9.2025, ktorú vypracovala sociálna pracovníčka G. J. a správu ošetrujúceho lekára G. A. K. zo dňa 9.9.2025. 4. Podľa § 365 ods. 2 CMP o návrhu na nariadenie neodkladného opatrenia rozhodne súd najneskôr do 24 hodín od doručenia návrhu. V tejto lehote súd uznesenie vyhotoví. 5. Rozhodnutie o neodkladnom opatrení je rozhodnutím dočasnej povahy predpokladajúcim aspoň osvedčenie danosti práva alebo osvedčenie ohrozenia tohto práva, ktoré neprejudikuje práva a povinnosti účastníkov, a preto nemôže nahrádzať konečné rozhodnutie vo veci samej a poskytnúť účastníkom definitívnu ochranu. Pre potrebu dočasnej úpravy účastníkov sa rozumie stav vzťahov účastníkov, ktorý neznesie odklad. Pre rozhodnutie o neodkladnom opatrení nie je nevyhnutné vykonať dôkazy ako v konaní vo veci samej, ale je postačujúce, ak je osvedčená potreba nevyhnutnej neodkladnej ochrany práv a právom chránených záujmov, a zároveň splnená zákonná podmienka nariadenia neodkladného opatrenia, že sa osvedčí alebo preukáže niektorý z dôvodov na jeho nariadenie. V prípade maloletých detí nepostačuje, aby nevyhnutnosť dočasnej úpravy pomerov vyplývala len z naliehavosti situácie, ale je tiež potrebná existencia skutočného záujmu maloletého dieťaťa na dočasnej úprave pomerov. Pri rozhodovaní vo veciach maloletých detí je vždy potrebné prihliadať práve na záujem maloletého dieťaťa, ktorý je prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie). 6. Záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu dieťaťa sa okrem iného zohľadňuje najmä úroveň starostlivosti o dieťa, bezpečnosť dieťaťa, bezpečnosť a stabilita prostredia, v ktorom sa dieťa zdržiava, okolnosti, ktoré súvisia so zdravotným stavom dieťaťa, ochrana jeho dôstojnosti, ako aj duševného, telesného a citového vývinu. 7. S poukazom na vyššie citované ustanovenie súd neodkladným opatrením umiestnil maloleté dieťa do starostlivosti Centra pre deti a rodiny Spišská Belá, nakoľko sa dieťa ocitlo bez akejkoľvek starostlivosti a jeho priaznivý vývoj mohol byť ďalej vážne ohrozený a narušený.
8. Súd pri nariadení neodkladného opatrenia vychádzal z návrhu a dôvodov tam uvedených, ktoré boli podporené jednak správou ošetrujúceho lekára G. A. K. a na základe tejto správy i podnetu Nemocnice Poprad, a.s. pričom dospel k záveru, že ďalší vývoj mal. dieťaťa je bezprostredne vážne ohrozený a preto rozhodol aj v lehote v zmysle § 365 ods. 2 CMP, teda v lehote do 24 hodín od doručenia návrhu. 9. O trovách konania rozhodol podľa § 52 CMP. Poučenie: Proti tomuto uzneseniu je možné podať odvolanie do 15 dní od jeho doručenia v troch vyhotoveniach na Krajský súd Prešov prostredníctvom Okresného súdu Poprad. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné len čo bolo vyhotovené.

